
[image: ]- ร่าง -
ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่  สน.  ๔๒/๒๕๖๘
เรื่อง  หลักเกณฑ์  เงื่อนไข  และวิธีการจัดการเพิ่มเติม  สำหรับ
กองทุนรวมเพื่อความยั่งยืน  กองทุนรวมไทยเพื่อความยั่งยืน  
และกองทุนรวมไทยเพื่อความยั่งยืนแบบพิเศษ


[bookmark: Detail2][bookmark: Detail3]อาศัยอำนาจตามความในมาตรา  ๑๑๘  (๑)  และมาตรา  ๑๒๓  วรรคสอง  
แห่งพระราชบัญญัติหลักทรัพย์และตลาดหลักทรัพย์  พ.ศ.  ๒๕๓๕  และข้อ  ๖  วรรคสาม  ข้อ  ๙  
ข้อ  ๑๐  และข้อ  ๓๒  วรรคหนึ่ง  แห่งประกาศคณะกรรมการกำกับตลาดทุน  ที่  ทน.  ๑๑/๒๕๖๔  เรื่อง  หลักเกณฑ์การจัดการกองทุนรวมเพื่อผู้ลงทุนทั่วไป  กองทุนรวมเพื่อผู้ลงทุนที่มิใช่รายย่อย  
กองทุนรวมเพื่อผู้ลงทุนประเภทสถาบัน  และกองทุนส่วนบุคคล  ลงวันที่  ๒๙  มกราคม  พ.ศ.  ๒๕๖๔  และข้อ  ๑๕/๑  แห่งประกาศคณะกรรมการกำกับตลาดทุน  ที่  ทน.  ๑๑/๒๕๖๔  เรื่อง  หลักเกณฑ์
การจัดการกองทุนรวมเพื่อผู้ลงทุนทั่วไป  กองทุนรวมเพื่อผู้ลงทุนที่มิใช่รายย่อย  กองทุนรวมเพื่อผู้ลงทุนประเภทสถาบัน  และกองทุนส่วนบุคคล  ลงวันที่  ๒๙  มกราคม  พ.ศ.  ๒๕๖๔  ซึ่งแก้ไขเพิ่มเติมโดยประกาศคณะกรรมการกำกับตลาดทุน  ที่  ทน.  ๑๗/๒๕๖๘  เรื่อง  หลักเกณฑ์การจัดการกองทุนรวมเพื่อผู้ลงทุนทั่วไป  กองทุนรวมเพื่อผู้ลงทุนที่มิใช่รายย่อย  กองทุนรวมเพื่อผู้ลงทุนประเภทสถาบัน  
และกองทุนส่วนบุคคล  (ฉบับที่  ๙)  ลงวันที่  ๓  เมษายน  พ.ศ.  ๒๕๖๘  สำนักงานออกประกาศไว้  ดังต่อไปนี้
[bookmark: _Hlk87347039]ข้อ	๑	ประกาศนี้ให้ใช้บังคับตั้งแต่วันที่  ๑๖  ธันวาคม  พ.ศ.  ๒๕๖๘  เป็นต้นไป
ข้อ	๒	ให้ยกเลิกประกาศสำนักงานคณะกรรมการกำกับหลักทรัพย์และตลาดหลักทรัพย์  
ที่  สน.  ๑๕/๒๕๖๘  เรื่อง  การวัดผลการดำเนินงานของกองทุนรวมไทยเพื่อความยั่งยืนแบบพิเศษ  
ลงวันที่  ๓  เมษายน  พ.ศ.  ๒๕๖๘
[bookmark: Detail4]ข้อ	๓	ในประกาศนี้
“กองทุนรวม  SRI”  (Sustainable  and  Responsible  Investing  Fund  :  SRI  Fund)หมายความว่า
(๑)	กองทุนรวมเพื่อความยั่งยืน
(๒)	กองทุนรวมไทยเพื่อความยั่งยืน
(๓)	กองทุนรวมไทยเพื่อความยั่งยืนแบบพิเศษ
“กองทุนรวมเพื่อความยั่งยืน”  หมายความว่า  กองทุนรวมที่มีการเปิดเผยข้อมูลในโครงการและหนังสือชี้ชวนว่ามีการจัดการกองทุนรวมโดยมุ่งความยั่งยืน  (sustainability)  ตามหลักสากล
“กองทุนรวมไทยเพื่อความยั่งยืน”  หมายความว่า  กองทุนรวมที่มีนโยบายการลงทุน
ในลักษณะของกองทุนรวมไทยเพื่อความยั่งยืนตามประกาศการลงทุน
“กองทุนรวมไทยเพื่อความยั่งยืนแบบพิเศษ”  หมายความว่า  กองทุนรวมที่มีนโยบาย
การลงทุนในลักษณะของกองทุนรวมไทยเพื่อความยั่งยืนแบบพิเศษตามประกาศการลงทุน
“กองทุนรวมหน่วยลงทุน”  หมายความว่า  กองทุนรวมที่มีนโยบายการลงทุนในลักษณะของกองทุนรวมหน่วยลงทุนตามประกาศการลงทุน
“กองทุนรวมฟีดเดอร์”  หมายความว่า  กองทุนรวมที่มีนโยบายการลงทุนในลักษณะของกองทุนรวมฟีดเดอร์ตามประกาศการลงทุน
“ประกาศการลงทุน”  หมายความว่า  ประกาศคณะกรรมการกำกับตลาดทุนว่าด้วยการลงทุนของกองทุน
“การฟอกเขียว”  (greenwashing)  หมายความว่า  การทำให้ผู้ลงทุนเกิดความเข้าใจผิดว่า
กองทุนรวมนั้นเป็นกองทุนรวม  SRI
“เอกสารกองทุนรวม”  หมายความว่า  โครงการจัดการกองทุนรวม  หนังสือชี้ชวนส่วนข้อมูลกองทุนรวม  และหนังสือชี้ชวนส่วนสรุปข้อมูลสำคัญ
“ปัจจัยด้านความยั่งยืน”  (Environmental,  Social  and  Governance  :  ESG)  หมายความว่า  ปัจจัยด้านความยั่งยืน  ดังต่อไปนี้
(๑)	ด้านสิ่งแวดล้อม  (Environment)
(๒)	ด้านสังคม  (Social)
(๓)	ด้านธรรมาภิบาล  (Governance)
“ดัชนี  TRI”  หมายความว่า  ดัชนีที่ใช้วัดผลตอบแทนทุกประเภทจากการลงทุนในหลักทรัพย์  (total  return  index)
“ดัชนี  free  float  TRI”  หมายความว่า  ดัชนี  TRI  ที่นำสัดส่วนผู้ถือหลักทรัพย์รายย่อย
ของแต่ละหลักทรัพย์  (free  float)  มาถ่วงน้ำหนักในการคำนวณดัชนี
ข้อ	๔	ประกาศนี้ให้ใช้บังคับกับบริษัทจัดการกองทุนรวมที่รับจัดการกองทุนรวม  SRI  
ในเรื่อง  ดังต่อไปนี้  เพิ่มเติมจากการปฏิบัติตามประกาศสำนักงานคณะกรรมการกำกับหลักทรัพย์
และตลาดหลักทรัพย์ว่าด้วยหลักเกณฑ์  เงื่อนไข  และวิธีการจัดการกองทุนรวมเพื่อผู้ลงทุนทั่วไป  กองทุนรวมเพื่อผู้ลงทุนที่มิใช่รายย่อย  และกองทุนรวมเพื่อผู้ลงทุนประเภทสถาบัน  ประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยรายละเอียดของโครงการจัดการกองทุนรวม  และประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยหนังสือชี้ชวนเสนอขายหน่วยลงทุนของกองทุนรวมเพื่อผู้ลงทุนทั่วไป  กองทุนรวมเพื่อผู้ลงทุนที่มิใช่รายย่อย  และกองทุนรวมเพื่อผู้ลงทุนประเภทสถาบัน
(๑)	การเปิดเผยข้อมูลเกี่ยวกับกองทุนรวม  SRI  ตามหมวด  ๑
[bookmark: _Hlk203724153](๒)	การจัดการลงทุนตามวัตถุประสงค์ของกองทุนรวม  SRI  ตามหมวด  ๒
(๓)	การวัดผลการดำเนินงานของกองทุนรวม  SRI  ตามหมวด  ๓
หมวด  ๑
การเปิดเผยข้อมูลเกี่ยวกับกองทุนรวม  SRI


ข้อ	๕	เพื่อให้ผู้ลงทุนมีข้อมูลเพียงพอต่อการตัดสินใจลงทุนในกองทุนรวม  SRI  ซึ่งมีลักษณะของกองทุนรวมที่สอดคล้องกับการมุ่งสู่ความยั่งยืน  (sustainability)  ตามหลักสากลและ
เพื่อป้องกันมิให้เกิดการฟอกเขียว  ให้บริษัทจัดการกองทุนรวมเปิดเผยข้อมูลเกี่ยวกับการจัดการ
กองทุนรวม  SRI  ในเรื่อง  ดังต่อไปนี้
[bookmark: _Hlk204162523](๑)	การเปิดเผยข้อมูลด้านความยั่งยืนของกองทุนรวม  SRI  ในเอกสารกองทุนรวม
(๒)	การเปิดเผยข้อมูลการตรวจสอบกองทุนรวม  SRI  โดยบุคคลภายนอก  (ภาคสมัครใจ)
(๓)	การเปิดเผยข้อมูลภายหลังการเสนอขายหน่วยลงทุน
[bookmark: _Hlk205538336](๔)	การเปิดเผยข้อมูลในการโฆษณากองทุนรวม  SRI
การเปิดเผยข้อมูลตามวรรคหนึ่ง  ให้บริษัทจัดการกองทุนรวมดำเนินการอย่างน้อยตามภาคผนวก  ๑  การเปิดเผยข้อมูลเกี่ยวกับการจัดการกองทุนรวม  SRI  ท้ายประกาศนี้




หมวด  ๒
การจัดการลงทุนตามวัตถุประสงค์
ของกองทุนรวม  SRI


[bookmark: _Hlk205370039]ข้อ	๖	บริษัทจัดการกองทุนรวมต้องพิจารณาและคัดเลือกการลงทุนในหลักทรัพย์หรือ
ทรัพย์สิน  ที่ไม่ขัดหรือแย้งกับวัตถุประสงค์ของกองทุนรวม  SRI  (sustainability  objective)  ซึ่งคำนึงถึงปัจจัยด้านความยั่งยืนเป็นสำคัญ
ข้อ	๗	บริษัทจัดการกองทุนรวมต้องไม่ลงทุนในหลักทรัพย์หรือทรัพย์สินที่เกี่ยวข้องกับกิจการ  ดังต่อไปนี้
(๑)	กิจการที่ประกอบธุรกิจ  ดังนี้
	(ก)	เครื่องดื่มแอลกอฮอล์
	(ข)	ยาสูบ
	(ค)	อาวุธสงคราม
	(ง)	สื่อลามก
	(จ)	การพนัน
(๒)	กิจการที่มีรายได้จากการประกอบธุรกิจตาม  (๑)  รวมกันเกินกว่าร้อยละ  ๑๕  
ของรายได้ต่อปี  ทั้งนี้  ตามข้อมูลรายได้ที่แสดงไว้ในงบการเงินประจำปีล่าสุดของกิจการนั้น
ความในวรรคหนึ่งมิให้นำมาใช้บังคับกับกองทุนรวม  SRI  ที่เป็นกองทุนรวมหน่วยลงทุน  และกองทุนรวมฟีดเดอร์
ในกรณีที่กองทุนปลายทางของกองทุนรวม  SRI  ตามวรรคสอง  มีการเปิดเผยข้อมูลว่ากองทุนปลายทางไม่ลงทุนในหลักทรัพย์หรือทรัพย์สินที่เกี่ยวข้องกับกิจการใดไว้  ให้บริษัทจัดการกองทุนรวมเปิดเผยข้อมูลดังกล่าวด้วย
ข้อ	๘	บริษัทจัดการกองทุนรวมต้องกำหนดนโยบายการลงทุนของกองทุนรวม  SRI  
เพื่อให้มีการลงทุนในหลักทรัพย์หรือทรัพย์สินที่สะท้อนถึงวัตถุประสงค์ของกองทุนรวม  SRI  โดยเฉลี่ย
ในรอบปีบัญชีไม่น้อยกว่าร้อยละ  ๘๐  ของมูลค่าทรัพย์สินสุทธิของกองทุนรวม



หมวด  ๓
การวัดผลการดำเนินงานของกองทุนรวม  SRI


ข้อ	๙	ให้บริษัทจัดการกองทุนรวมดำเนินการวัดผลการดำเนินงานของกองทุนรวม  SRI  
โดยเปรียบเทียบกับตัวชี้วัด  (benchmark)  ที่เป็นดัชนี  TRI  ซึ่งสอดคล้องกับนโยบายการลงทุน  วัตถุประสงค์  หรือกลยุทธ์การลงทุน  ของกองทุนรวม  SRI  ทั้งนี้  หากตัวชี้วัดดังกล่าวเป็น
ดัชนี  TRI  ที่จัดทำโดยตลาดหลักทรัพย์แห่งประเทศไทย  ซึ่งมีการจัดทำดัชนี  free  float  TRI  ด้วย  บริษัทจัดการกองทุนรวมต้องใช้ดัชนี  free  float  TRI  นั้น  เป็นตัวชี้วัดในการวัดผลการดำเนินงานของ
กองทุนรวม  SRI
หมวด  ๔
บทเฉพาะกาล


ข้อ	๑๐	ให้บริษัทจัดการกองทุนรวมดำเนินการแก้ไขให้กองทุนรวม  SRI  ที่จัดตั้งอยู่ก่อนวันที่ประกาศนี้มีผลใช้บังคับ  เป็นไปตามข้อกำหนดแห่งประกาศนี้  ภายใน  ๙  เดือนนับแต่วันที่ประกาศนี้
มีผลใช้บังคับ
ในกรณีที่บริษัทจัดการกองทุนรวมไม่ประสงค์จะดำเนินการให้กองทุนรวมเพื่อความยั่งยืนกองใดเป็นไปตามข้อกำหนดแห่งประกาศนี้  ให้บริษัทจัดการกองทุนรวมดำเนินการแก้ไขชื่อและนโยบายการลงทุนของกองทุนรวม  รวมทั้งยกเลิกการใช้ตราสัญลักษณ์เกี่ยวกับการลงทุนเพื่อความยั่งยืนในหนังสือชี้ชวนหรือเอกสารอื่นใดเกี่ยวกับกองทุนรวมนั้น  ภายใน  ๙  เดือนนับแต่วันที่ประกาศนี้มีผลใช้บังคับ
ข้อ	๑๑	ในกรณีที่กองทุนรวมใดมิใช่กองทุนรวมเพื่อความยั่งยืน  แต่มีการใช้คำศัพท์เกี่ยวกับปัจจัยด้านความยั่งยืน  ในชื่อหรือนโยบายการลงทุนของกองทุนรวม  อยู่ก่อนวันที่ประกาศนี้มีผลใช้บังคับ  ให้บริษัทจัดการกองทุนรวมดำเนินการแก้ไขให้กองทุนรวมนั้น  เป็นไปตามข้อกำหนดแห่งประกาศนี้  ภายใน  ๑  ปีนับแต่วันที่ประกาศนี้มีผลใช้บังคับ




ในกรณีที่บริษัทจัดการกองทุนรวมไม่ประสงค์จะดำเนินการให้กองทุนรวมตามวรรคหนึ่งกองใด  เป็นไปตามข้อกำหนดแห่งประกาศนี้  ให้บริษัทจัดการกองทุนรวมดำเนินการแก้ไขชื่อหรือนโยบาย
การลงทุนของกองทุนรวมนั้น  เพื่อมิให้มีการใช้คำศัพท์เกี่ยวกับปัจจัยด้านความยั่งยืน  ภายใน  ๑  ปี
นับแต่วันที่ประกาศนี้มีผลใช้บังคับ
ประกาศ  ณ  วันที่  ๓  ธันวาคม  พ.ศ.  ๒๕๖๘

